khistorydata/jeongjo-sjw-relations huggingface dataset:
정조 13년
己酉五月二十二日卯時上御誠正閣諸承旨持公事入侍時原任大臣閣臣藥房承候同爲入侍時行都承旨金載瓚右承旨趙衍德左副承旨李書九右副承旨李敏采同副承旨洪仁浩假注書沈能迪鄭履綏記事官李宗烈記注官金鳳顯行判中樞府事徐命善領敦寧府事洪樂性行判中樞府事李福源金熤李在協右議政蔡濟恭一提學金鍾秀檢校提學吳載純原任提學鄭民始檢校直提學徐有防直提學金憙原任直閣徐鼎修直閣李晩秀原任待敎尹行任待敎金祖淳藥房提調尹塾以次進伏訖命善曰近來日氣稍熱聖體若何上曰一樣矣命善曰王大妃殿氣候若何上曰一樣矣熤曰中宮殿湯劑進御後氣候諸節若何上曰別無加減矣命善曰今番雨澤甚奇異矣上曰誠可多幸也命善曰臣於朝廷事不敢有所干涉而第於時偉加棘之命不能無憾焉以時偉之負犯豈可一刻容貸耶嚴鞫正法斷不可已矣樂性曰時偉負犯所關何如而只施加棘之典終靳設鞫之命此豈非失刑之大者乎福源曰當此自尤豈忍一味涵貸耶快正王法在所不已矣熤曰如此劇逆不可假息於覆載之間惟願速賜處分焉在協曰設鞫正法不施於此而其可曰國有法乎濟恭曰國人皆曰可殺又曰見可殺然後殺之殿下旣見其可殺而豈可止於加棘之典耶伏願快從三司之請焉上曰國言云云姑舍是時偉烏得無罪乎大抵以渠地處而得此於梁楚者已是罔赦之罪也予於鞫問之請非不欲從之而旣曰國言則立證無人此所以至今拖到者也然以渠陰譎頑慝之性雖家間豈不容惡嘴耶且國言之外亦多有可殺之罪則何必以國言有無爲渠斷案耶卽以得此梁楚之罪誅之死有餘罪矣然而以無立證於國言之人也故渠敢自同於䵝䵢而人心之訛惑愈往愈甚視若偏私所係將致半世之濡染故不得不有此移配加棘之擧予意蓋有所以自今以後世人當有解惑之道耶予之此擧只欲使世人釋然開悟無如前日之爲者卿等宜各知之上曰近日臺章之事關前例懲討一未掛眼疏入問其措語無他尾陳新語則直以當下批留置啓板爲敎不但承史之所知廷臣抑亦稔聞矣以是字句下語都不致察日前適因疏本謄入之軸至兪鉉章疏有大礙眼太驚心之句卽進毒二字也此豈特前後疏章之所未見聞眞有是事渠若的知是豈插入於行語口頭者乎請對可也伏閤可也近來廷臣全沒敬愼之義往往有語不擇言不稱之弊習而至於此事關係莫重予猶一看瞠然況卿等乎旣見此二字則揆以國體事面宜覈虛實有無而適因連日坐齋今始見卿等有此詢問矣右議政蔡濟恭曰時偉窮凶之罪固大夫國人之皆曰可殺而至於兪鉉章疏中所用二字看來不覺骨顫心掉疏出之後連値齋日雖不得卽請窮覈而此事不可但已渠若有明知的見之可以實其言者則臣等雖伏閤庭請宜無所不爲而如不然則渠之妄言之罪亦當至何境乎雖然臺諫體重以疏語直爲拿鞫國體亦涉如何臣意則先爲緘問見其仰對然後向後事可以決處矣行判中樞府事徐命善曰此是何等關係而只以緘問問之乎臣意則兪鉉章與宇偉一體嚴鞫得情斷不可已也領敦寧府事洪樂性曰二字句語萬萬驚心此豈可以循例緘問乎兪鉉章宇偉一體鞫問宜矣行判中樞府事李福源曰雖以告變言之告者與被告者同問然後可以覈實正罪臣意則兪鉉章固當問之而疏中指嗾與受嗾者皆當問之矣行判中樞府事金熤曰懲討之章前後何限而此二字今始初見實不勝萬萬驚心俄於朝房與諸大臣已有所酬酢而先爲覈問後乃加處分恐無不可矣行判中樞府事李在協曰兪鉉章之丁寧質言旣若此則竝與疏中所指陰嗾者而鞫問恐不可已也上曰渠之爲人曾所見之及登臺選爲之悶憐今番二字之肆然用之決知其虛謊無識而究其本事關係豈但曰至重至大乎然則有其實則期於覈其實而後已否則無論沒覺與否渠之罪合置何辟乎先問於渠次第有處分亦未必不可爲先卽令該房承旨問於渠處以啓可也上命書傳敎曰參判金頤柱夫人尹氏卽先朝外孫婦也回甲在再昨事係稀有宜有別示記存之擧令該曹衣資及宴需輸送仍令郞官存問以來載瓚曰俄者臣等入侍之時司謁誤爲指路事甚未安當該司謁令攸司科治何如上曰依爲之出擧條命退諸臣以次退出
정조 13년
己酉五月二十二日辰時上御重熙堂同副承旨入侍時同副承旨洪仁浩假注書鄭履綏記注官金健修金鳳顯以次進伏訖上曰金健修何日上來依舊樣健修曰日前上來矣上曰聯箚臺諫以問啓次使之待令賤臣承命出傳上曰招致堂直都事以兪鉉章嚴囚事分付仍命退承史以次退出
정조 13년
己酉五月二十二日午時上御重熙堂左副承旨入侍時左副承旨李書九假注書趙台榮記注官金健修金鳳顯以次進伏訖上命書傳敎曰所住距京僅爲一舍在卿宰時猶慮廚傳直送命牌況農時偕來留連之弊乎左相所住處進去史官自持飯附奏以書啓爲之勿以狀啓從縣道上送事分付史官處何時進去尙無書啓當該注書沈象奎汰去他史官進去又命書傳敎曰旣點下於前望則蓋欲洗而用之但當嚴畏竭蹶而已觀此政院啓辭以將官窠過限不擬有請推之擧可知其欲爲引義人言果固何許事端而人鬼生死關頭曲示幻鬼爲人之路則是豈雜之以人事調處乎況武將自別當學裹革之義俗所謂文宰輩處義焉敢效尤御營大將李邦一從重推考將官斯速差出更勿敢以如此如彼生意容說事牌招聽傳敎申飭命退承史以次退出
정조 13년
己酉五月二十二日午時上御重熙堂推考房承旨入侍時同副承旨洪仁浩假注書趙台榮記注官金健修金鳳顯以次進伏訖上曰兪鉉章問啓時有驚動之色乎仁浩曰果生驚怯而疏中句語實是無心說去而不聽人之指嗾云矣上曰安鼎大等問啓措語俱不成說更爲問啓可也仁浩曰兼春秋金健修曾經三品職見叨騎郞例難行公云何以爲之乎上曰勿拘可也仍命退承史以次退出
정조 13년
己酉五月二十二日未時上御誠正閣諸承旨持公事更爲入侍刑曹判書同爲入侍時行都承旨金載瓚左承旨趙衍德右承旨韓晩裕左副承旨李書九右副承旨李敏采同副承旨洪仁浩假注書鄭履綏趙台榮編修官曺亨壽記注官金健修待敎金祖淳刑曹判書沈頤之以次進伏訖上命載瓚讀玉堂書吏取招公事仍書判付又命書刑曹刑獄文案三十二度判付訖上敎頤之曰曾在先朝先卿以秋判屢經入侍卿又以見職登對事甚稀貴矣上曰先朝倦勤之年以文案之浩繁妨於遍覽故先卿每以擧條陳達卿亦以擧條仰奏似好矣頤之曰若以擧條仰達則罪人生死之際不無擅便之嫌矣上曰何必爲嫌也上曰兵曹判書入侍出榻敎賤臣承命出與兵曹判書李文源偕入進伏上曰景福宮蓮池昨果疏濬乎文源曰果爲疏治矣上曰未雨前能爲訖役耶文源曰歸路冒雨而來矣上曰雖値適然而濬池卽雨殆若有驗稍旱之餘誠爲多幸而此亦由兵判之有福矣載瓚曰卽伏見刑曹啓目判下者則其中一度年月下三堂着銜而參議則具書姓名又復着銜大違格例修啓三堂均有不審之失竝推考何如上曰依爲之此皆倩手着銜之致尋常奏御文字猶不敢乃爾況大辟重案乎稔知手病容有可恕當該堂上從重推考可也出擧條書九曰卽伏見平安監司鄭昌聖祥原郡殺獄罪人金寬玉査啓狀本則干連廉校崔昌極之昌字以倡字書之與原文案相左而該曹承訛一例書入莫重獄案有此不審之失當該道臣及秋曹堂上竝推考何如上曰依爲之死獄宜所致愼干犯無異元犯忽地如是改名者萬萬未安然則聖字亦當改以檉字乎事未前聞當該道臣越俸一等可也出擧條命退諸臣以次退出
정조 13년
己酉五月二十二日酉時上御重熙堂左承旨與戶曹判書入侍時左承旨趙衍德假注書趙台榮記注官趙慶遠記事官金祖淳戶曹判書徐有隣以次進伏訖上曰卿之引義違召誠過矣有隣曰臣待罪本曹瓜限已過且身病猝劇有難承膺故敢爲違傲不勝惶悚矣上曰更勿爲引也上曰臘肉進上以猪代雉欲使除弊矣卽見錦伯狀啓則乃反不願云其故何也有隣曰意或慮以活雉代捧故有此不願當問其委折於錦伯矣上曰從近問之可也命有隣先退上曰政事望筒持來賤臣承命出持入上以掌令曺命業等落點命退承史以次退出
정조 13년
行都承旨金光默坐左承旨韓晩裕坐直右承旨李書九坐直左副承旨李敏采坐右副承旨李家煥坐同副承旨申耆罷散中啓辭未下注書二員未差假注書鄭履綏仕趙台榮仕直事變假注書金履喬仕
정조 13년
李書九啓曰大司憲蔡弘履掌令李顯默持平李基恒宋俊載未肅拜執義李身晦掌令崔昌國在外監察茶時之意敢啓傳曰知道
정조 13년
李書九啓禁衛營將官來言今日本營軍兵日次私習云矣敢啓傳曰後日次爲之
정조 13년
李書九啓曰御營廳將官來言今日本廳軍兵日次私習云矣傳曰後日次爲之
정조 13년
傳于李書九曰禮房承旨馳詣受香陵寢奉審摘奸局內諸陵一體奉審以來
정조 13년
李敏采啓曰新除授弘文館校理李晴時在京畿坡州地經筵入番事緊斯速乘馹上來事下諭如何傳曰依啓
정조 13년
事變假注書兪漢寓偕來代以金履喬爲事變假注書
정조 13년
傳于李書九曰懸病及請牌承旨幷許遞前望單子入之待下批牌招察任
정조 13년
承旨前望單子入之金光默洪文泳尹㬦落點
정조 13년
韓晩裕啓曰新除授左承旨洪文泳方在罷散中何以爲之敢稟傳曰前望單子入之待下批牌招察任
정조 13년
承旨前望單子入之李家煥曺遠振落點
정조 13년
金光默啓曰新除授同副承旨曺遠振時在京畿驪州地斯速乘馹上來事下諭何如傳曰許遞前望單子入之待下批牌招察任
정조 13년
事變假注書兪漢寓書啓臣敬奉聖諭馳往傳諭于楊州南面蘆原中契佳谷議政府左議政李性源所住處則以爲臣略控危臲之情敢冀體諒之恩罪著違逋惟重勘是俟不自意深夜荒村史官臨宣聖批示之以勉出申之以復路至以無負延佇之意爲諭臣奉讀未半涕血交逬恩言轉益隆渥私忱倍覺惶怩使臣而苟有一半分可强之勢則批旨之下豈敢逡巡甘自陷於孤恩慢命之誅而職名未缷轉動無望旣不敢冒入城闉又不敢偃處郊廬今方坐待天明進伏路次店舍而數日以來重患似痁之症寒熱交作食飮全廢容俟病勢稍歇更當猥入文字悉暴衷懇云矣臣旣承偕入之命故仍爲隨往計料而造朝與入城之期姑未知其早晩之意敢啓傳曰知道予則不修邊幅箚答啓批一直以勉出二字緊說而已意謂卿亦體予意不作例讓擧措矣及見再度附奏未見有一分感悟之意卿之待予不及予所待卿遠矣大抵冒出不愧國耳之義深引反涉坐要之嫌明知其必不解如是相持何太相反於平昔規模乎再疏云云尤萬萬不可卿須卽日入來聽予面諭事爾其更爲傳諭期於偕入
정조 13년
以校理金熙朝修撰李太亨李貞運牌不進罷職傳旨傳于李書九曰只推
정조 13년
金光默啓曰玉堂上下番俱空事甚未安校理金熙朝修撰李太亨李貞運旣有只推之命卽爲牌招以爲推移入直之地何如傳曰允
정조 13년
以校理金熙朝修撰李太亨李貞運再牌不進罷職傳旨傳于韓晩裕曰只推
정조 13년
事變假注書兪漢寓書啓臣敬奉聖批更爲傳諭于東部崇信坊長位里契議政府左議政李性源所住處則以爲批旨之下惶懍罔措不敢暫時偃處蒼皇進伏城外恭俟嚴誅云矣臣旣承偕入之命故仍爲隨往之意敢啓答曰知道
정조 13년
李敏采啓曰卽者議政府錄事來言左議政李性源以爲伏見史官再次書啓批旨惶懍罔措之極不敢暫時偃處蒼皇進伏城外恭俟嚴誅云仍納命召何以爲之敢稟傳曰卿須思之若以坐要爲嫌則店舍一也城外一也何如是多作層節一向困我乎亟體前批云云卽爲入城造朝事更遣史官傳諭仍傳命召
정조 13년
假注書鄭履綏書啓臣敬奉聖批馳往傳諭于興仁之門外東部崇信坊契議政府左議政李性源所住處則以爲臣再控附奏屢犯違逋批旨之下震懍罔措走伏城外恭俟嚴誅不意史官又臨傳宣聖諭威罰不加誨責益勤感泣惶怩不省攸出謹當冒萬死進登前席畢暴衷懇以冀體諒之恩云矣敢啓傳曰知道
정조 13년
前事變假注書兪漢寓書啓大臣今方造朝臣則先爲入來之意敢啓傳曰知道
정조 13년
傳于韓晩裕曰奉審承旨入侍
정조 13년
以全羅監司狀啓農形雨澤馳啓事傳于李敏采曰今番所得雨澤旣甚周洽本道亦然乎向見嶺伯狀本比本道頗緊望伊後見東伯狀本比嶺南尤緊諸道所得果皆如何麥農能無後時之歎乎無以營下所見草草登聞遍問列邑論理區別以聞事令廟堂行會
정조 13년
李書九以禮曹言啓曰卽接宗廟署所報則去夜大雨永寧殿第十一室龕內靑斑子北邊自東第二井滲漏土塊墜落於斑子而斑子穿破圓徑爲三寸許雨水點滴於神欌仰塗漏痕大段云莫重殿內有此土塊墜落之患事甚驚悚慰安祭不卜日今二十五日設行臣曹與本署提調依例奉審後稟處何如傳曰允
정조 13년
韓晩裕以禮曹言啓曰臣在簡與本署提調臣李𡊠進詣永寧殿奉審則第十一室龕內靑斑子北邊年前滲漏處自東第二井大段滲漏至於土塊墜落斑子穿破圓徑爲三寸許神欌內仰板點滴滲漏霑濕之痕幾至尺許及時修改不容暫緩移還安修改等節待快晴卽爲擇日擧行何如傳曰允
정조 13년
李敏采以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 13년
李敏采以訓鍊都監言啓曰集春門北邊宮墻二間許頹圮處把守事草記批旨與全數頹圮有異雨勢如此把守置之只令晝察夜巡可也事命下矣廣智營軍五名將校率領限修築間晝察夜巡之意敢啓傳曰知道
정조 13년
李敏采以義禁府言啓曰前掌令安鼎大前持平權中憲朴瑞源等畿沿散配事承傳啓下矣安鼎大京畿仁川府權中憲通津府朴瑞源南陽府竝散配而以承傳內辭意具罪目依例發遣府羅將押送于各其配所何如傳曰允
정조 13년
禮曹啓目粘三聖祠告由移還安祭祭品誠如道臣所論依此定式施行事行移何如判付啓本祠禮貌與崇仁殿一般而箕聖則東來君臨檀君則與堯竝立若稽首出肇造之跡崇奉之節尤合尊敬而近因修祠事祭式祭品意謂有不如禮處使之條列狀聞是如乎觀此所進成冊果不違所料十二籩豆廟社外歷代始祖廟則各減二豆二籩而本祠籩豆獨用廟社例可知釐正之本意然則牲用二品有何可倣祝式與笏記第一二位直書無別稱此亦可訝外此儀節之致祭笏記只有執笏搢笏之語時享時不用祭服而然乎籩之以芥子等四品豆之以醋與醬二品換用應用之品者果何所據乎見行陳設圖式之反不若舊本緣何委折獻官例以地方官爲之有故鄕任替行云此崇仁殿所無之例典祀兼大祝當以郵官中塡差而以邊將爲之亦甚未妥守祠之人人地何如亦有僕隷等監護之屬乎旣聞祠儀之如是草率豈可一味因循以此判付卿其詳加講究可以關問者關問難以決定者問議內閣及文任諸臣自卿曹更爲指一回啓稟處爲良如敎
정조 13년
禁府照目義州前府尹安聖彬矣邊門防禁在所申嚴而使行還渡時延卜軍二名旣已有闕則固當登時摘發搜覓乃已而不此之爲伈泄度日致有此鳳城將押送之擧者已極可駭兺不喩兩漢所爲雖與私自犯越有異憑藉逗遛之狀旣已現發則不待朝家處分輕先決放亦極疎率以此照律罪從重論杖一百收贖告身盡行追奪私罪奉敎依允爲旀議減一等爲良如敎
정조 13년
己酉五月二十三日未時上御重熙堂左副承旨右副承旨入侍時左副承旨李書九右副承旨李敏采假注書趙台榮編修官曺亨壽記注官金健修以次進伏訖上命讀公事仍書判付訖上曰抄啓文臣課試試券持來賤臣承命出持入命入之命退承史以次退出
정조 13년
己酉五月二十三日申時上御誠正閣左議政入侍時右承旨李書九假注書趙台榮編修官曺亨壽記注官金健修左議政李性源以次進伏訖性源曰雨餘日氣蒸鬱此時聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣上曰昨日箚答啓批已罄予意不必更敎而該疏之如彼論列卽近來黨私之例語若以此許解卿職國體事面豈可成說卿今入來甚爲幸矣性源曰爲人臣子得聞此說何敢爲晏然在朝乎上曰此等說何可拖引乎性源曰臣之父子偏蒙恩私與天無極今若有一毫偏私之心其可謂天厭之天厭之況今臣病勢漸痼精力益耗切有區區之願非但爲人言之來亦非出飾讓之辭伏願聖慈亟降生成之澤以全終始之恩焉上曰卿之去就何等重大則今旣簉朝何可輕易許解乎性源曰果有難愼之時亦不無輕易之時前領相卽蒙許解之恩矣上曰此與前領相事有異矣性源曰臣是豈登筵之人而怵分畏義冒入前席而惟冀天鑑照燭卽賜處分矣上曰若以今番事許卿免副則此後或有少於此之事人皆欲攻逐是豈成說今者靳許亦出塞源之道矣上曰其間兪鉉章事亦一變怪矣直以進毒二字無難書陳寧有如許事也性源曰伏聞終後處分似是不以人責之之聖意而大抵國言盡指宇偉不可不一番覈問以慰八方至冤之痛矣上曰悲冤豈徒在此也上曰卿家緬禮卽是卿家大事而無事過行亦幸矣性源曰幸得恩暇以完緬事實是罔極之恩而又有山役更欲請暇矣上曰依卿所奏往來也歸期當在何間耶性源曰若聞水退之報雖明日將下往而旬望間欲爲還歸矣上曰今番雨澤誠多幸矣性源曰甘霈時降田疇周洽所過沿路都是移秧之色矣命退諸臣以次退出
정조 13년
己酉五月二十三日酉時上御誠正閣奉審承旨入侍時左承旨韓晩裕假注書趙台榮編修官曺亨壽記注官金健修以次進伏訖上曰奉審諸陵俱無頉乎晩裕曰別無大段頉處而健元陵殿內丁字閣惠陵殿內穆陵殿內略有滲濕之痕矣上曰不至大段乎晩裕曰然矣上曰執頉處言于禮曹卽爲修改事分付命退承史以次退出
정조 13년
行都承旨金光默坐左承旨韓晩裕坐右承旨李書九坐直左副承旨李敏采坐右副承旨李家煥坐直同副承旨未差注書二員未差假注書鄭履綏仕趙台榮仕直事變假注書金履喬仕
정조 13년
李家煥啓曰大司憲蔡弘履掌令李顯默持平宋俊載李基恒未肅拜執義李身晦掌令崔昌國在外監察茶時之意敢啓傳曰知道
정조 13년
傳于韓晩裕曰左承旨馳詣永寧殿奉審摘奸以來
정조 13년
金光默啓曰吏曹參議徐龍輔除拜後過三日不爲出肅依定式推考警責仍卽牌招察任何如傳曰允
정조 13년
以吏曹參議徐龍輔牌不進罷職傳旨傳于金光默曰只推
정조 13년
李書九啓曰新除授承旨申耆方在罷散中何以爲之敢稟傳曰前望單子入之待下批牌招察任
정조 13년
金光默啓曰新除授承旨南鶴聞方在罷散中何以爲之敢稟傳曰前望單子入之待下批牌招察任
정조 13년
韓晩裕啓曰玉堂上下番俱空事甚未安校理金熙朝修撰李太亨旣有只推之命更卽牌招何如傳曰允
정조 13년
李書九啓曰校理金熙朝牌不進罷職傳旨今方捧入而校理李晴副校理李龜雲副修撰鄭福煥在外修撰李貞運李太亨陳疏留院玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 13년
有政吏批判書李𡊠進參判洪秉纘參議徐龍輔牌不進行都承旨金光默進以金翊休爲大司諫尹行任爲副校理韓光植爲副修撰金憙爲戶曹參判朴聖泰爲掌樂正朴鎤爲軍資正
정조 13년
兵批判書李文源參判柳誼病參議朴宗岳入直進參知申應顯病右承旨李書九進副司直金載瓚趙衍德洪仁浩曺遠振副司正鄭履綏趙台榮
정조 13년
以政官書啓吏曹參判洪秉纘參議徐龍輔牌不進傳于李敏采曰許遞前望單子入之待下批一體牌招參政
정조 13년
吏曹參判參議前望單子入之參判金文淳參議李勉兢落點
정조 13년
金光默啓曰新除授吏曹參議李勉兢方在罷散中何以爲之敢稟傳曰敍用
정조 13년
以漢城府民家頹壓別單傳于李敏采曰恤典區別題給事分付該廳
정조 13년
李書九以訓鍊都監言啓曰孝昌墓山直毆打諸漢推覈草供判付內劉廣鐵雖是刈草之漢多日滯囚亦足懲罪令訓將參酌決棍放送事命下矣秋曹押送罪人劉廣鐵決棍十度放送之意敢啓傳曰知道
정조 13년
李敏采以賑恤廳言啓曰因漢城府民家頹壓別單恤典區別題給事命下矣西部字內全家頹壓五戶南部字內全家頹壓一戶北部字內全家頹壓三戶恤典各錢二兩西部字內完少頹多六戶南部字內完少頹多八戶東部字內完少頹多四戶北部字內完少頹多五戶恤典各布一疋依例題給之意敢啓傳曰知道
정조 13년
李書九以賑恤廳言啓曰南部小公洞契任掌邊大得今月二十四日路傍得今年生遺棄女兒水口門外契居良女朴召史欲爲乳養而貧不自食願爲受料告于南部自該府同日牒呈依節目給料使之乳養之意敢啓傳曰知道
정조 13년
李敏采以賑恤廳言啓曰南部蓮城尉契任掌鄭五長今月二十二日路傍得年可二歲遺棄女兒本洞居良女劉召史欲爲乳養而貧不自食願爲受料告于南部自該府今月二十三日牒呈依節目給料使之乳養之意敢啓傳知道
정조 13년
己酉五月二十四日卯時上御重熙堂都承旨入侍時行都承旨金光默假注書鄭履綏編修官曺亨壽記注官金健修以次進伏訖上曰近日雨澤何如光默曰甚足矣上曰卿近從省掃還矣沿路麥農所見何如光默曰春牟則似未免歉矣上曰副提調誰也光默曰韓晩裕也仍命退承史以次退出
정조 13년
行都承旨金光默坐左承旨韓晩裕坐右承旨李書九坐左副承旨李敏采坐右副承旨李家煥坐直同副承旨李勉兢坐直注書二員未差假注書鄭履綏仕趙台榮仕直事變假注書金履喬仕
정조 13년
李書九啓曰合辭方張之時兩司無詣臺之員事甚未安除在外陳疏入啓疏批未下外未肅拜人員竝卽牌招何如上曰允
정조 13년
李書九啓曰備邊司郞廳來言今日賓廳日次而左議政李性源在外右議政蔡濟恭身病不得來會云矣敢啓傳曰知道久未爲之待晴從近引接矣以此傳諭
정조 13년
李家煥啓曰大司憲蔡弘履持平宋俊載牌不進執義李身晦掌令崔昌國持平鄭觀輝俱在外掌令一員未差監察茶時之意敢啓傳曰知道
정조 13년
承旨前望單子入之李勉兢落點
정조 13년
以副校理尹行任副修撰韓光植牌不進罷職傳旨傳于韓晩裕曰只推
정조 13년
韓晩裕啓曰副校理尹行任副修撰韓光植牌不進罷職傳旨今方捧入而校理金熙朝牌不進傳旨未下修撰李太亨李貞運陳疏留院校理李晴副校理李龜雲副修撰鄭福煥俱在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如上曰允竝許遞今日政差出
정조 13년
有政吏批判書李𡊠病參判金文淳進參議未差行都承旨金光默進以李秀夏爲司鍊鄭觀輝爲持平李顯默爲校理徐美修鄭福煥爲副校理沈興永爲修撰李遇濟李東稷爲副修撰
정조 13년
兵批判書李文源參判柳誼病參議朴宗岳入直進參知申應顯病右承旨李書九進副護軍李運彬副司直洪秉纘徐龍輔尹行任李晴金熙朝李龜雲李基恒副司果李太亨李貞運韓光植鄭福煥朴賢源爲楊花別將
정조 13년
以漢城府民家頹壓別單傳于李家煥曰恤典令該廳卽爲擧行
정조 13년
傳于李家煥曰政官待開門牌招開政
정조 13년
邊致翰書啓行判中樞府事金熤病症看審則脈度左右三部俱弦細病症則渾體皆有浮氣而腹部尤甚似是多日泄痢之餘胃損氣滯之症主家方用加減建理湯此意銓次啓達傳曰知道
정조 13년
韓晩裕以戶曹言啓曰太倉頒祿法意甚重每朔科日臺監與倉官具公服分東西序坐呼名之吏許以團領頭巾守門之隷許以鵲衣朱杖而上自大臣下逮庶僚從次第呼名頒給者乃是倣象親臨恩賜之意也又況上司吏隷之自臺監直囚著爲令甲故雖在頑猂之下屬豪健之奴僕毋敢喧嘩紛踏規模之齊整號令之淸肅非比尋常矣挽近以來法綱解弛開坐之儀雖遵舊例句檢之道全無紀律每於頒祿之日各司下隷輩不待呼名攔入官庭米色之精麤斛量之高低無限點擇恣意加添少不如意則毆打倉屬遍散穀物偸竊閪失罔有紀極而官員不能禁止倉屬莫敢誰何衙門之勢力有無分祿之厚薄判異今朔如此來朔尤甚耗縮日甚於倉儲流害遍及於船人種種弊端難以毛擧頒祿時差送臺監蓋欲使殿中御史執法糾察而非但一任抛棄無所猷爲憲府下屬反不能檢飭貽弊倉屬有甚於他司事之寒心莫此爲甚方當漕弊釐正之日宜自太倉爲始端合申明舊典今朔臺監必以有風力有地望之人另擇劃送先立規模後以爲次次輪回之地而頒祿之法一從古制俾無如前雜亂之弊至於軍資監係是禁旅掖屬吏隷等散料之地監察糾檢之道次第呼名之規一如太倉而每朔放下之時下屬之紛競作弊穀物之徵濫耗縮亦無異於太倉從今以後竝依太倉事例一體定爲令式而監察之擧職藏否倉官之修擧勤慢自本曹別岐廉探或有不謹擧行之事則臺監條列稟旨倉官登聞嚴勘下屬移送秋曹照法嚴繩如是申令之後各司頑猂之輩逞憾倉屬搆捏橫侵之習難保其必無雖因兩倉之事或有推治之擧大臣分付外雖政院及諸上司無得任意出牌必也往復本曹以爲査處之地知其作挐官門侵虐員役之類毋論院隷及諸上司下屬依古例直自臺監所隨卽捉囚後枚報本曹自本曹可以直斷者直斷論報備局者論報嚴立科條痛革謬弊事竝爲定式施行何如傳曰允無論上司與否又無論掖屬也閣隷也院隷也先自此等之類隨現重治如是定式之後雖掖隷自本曹先囚禁後草記閣院則竝與官員而論罪政府則雖大臣衙門掖屬猶如是處分況下隷乎不飭之參贊令政府草記勘罪而萬一倉屬輩藉此惟意剋削使微司庶官貧賤吏隷有受困之擧此亦不可不照察處卿曹依此知悉察飭臺監之進去開坐法意何如而縱隷貽弊殆有甚於掖屬及上司下屬淸朝之貽羞誠大矣此後不能察奸之臺監當隨現處分而府屬自本曹亦卽痛繩此乃爲小民除絶瘼捧穀之際又或如前操縱倉官姑舍是自卿等難免不飭之責竝須惕念可也
정조 13년
李書九以兵曹言啓曰卽者丹鳳門守門將李光漸來言各門盡開而該門門告宣傳官尙不來到故不得開鑰云自本曹催捉宣傳官今始開門矣闕門開閉何等重大而宣傳官之過時不爲門告事未前有萬萬驚駭其慢忽之罪不可不嚴懲當該宣傳官令該府拿問處之何如傳曰允
정조 13년
李書九以兵曹言啓曰景福宮衛將朴昌潤除拜在外過限未上來慶熙宮衛將高胤衡身係軍門勢難兩處供職呈伏乞遞竝改差何如傳曰允
정조 13년
李勉兢以兵曹言啓曰左巡廳移接濬川司矣本廳已爲修改今月二十六日還接本廳之意敢啓傳曰知道
정조 13년
李書九以訓鍊都監言啓曰平壤居閑良咸正禧本局別軍官加設差定矣今方有窠陞實之意敢啓傳曰仍爲加設更待處分可也
정조 13년
李家煥以賑恤廳言啓曰因漢城府民家頹壓別單恤典令該廳卽爲擧行事命下矣全家頹壓西部字內一戶南部字內一戶北部字內五戶合七戶各錢二兩完少頹多西部字內一戶南部字內三戶北部字內十一戶合十五戶各布一疋恤典依例題給之意敢啓傳曰知道
정조 13년
李書九以義禁府言啓曰忠淸前監司洪檍査啓據刑曹粘目內燕岐前縣監趙好彦移本府處之事允下矣趙好彦時在忠淸道公州地云依例發遣府羅將拿來何如傳曰允
정조 13년
禁府啓目宣傳官尹衡東原情云云傳旨內辭緣泛稱遲晩所當請刑是白乎矣宣傳官勿爲請刑載在大典通編議處何如判付啓付過放送爲良如敎又啓目初檢官振威前縣監李恒演覆檢官陽城前縣監李斗源原情云云問目內辭緣泛稱遲晩竝只刑推得情何如判付啓竝只付過放送爲良如敎
정조 13년
刑曹啓目初檢官南陽前府使王漢禎原情云云問目內辭緣泛稱遲晩所當請刑是白乎矣別軍職勿爲請刑載在大典通編議處何如判付啓依允又啓目三檢官泰安前縣監朴泂原情云云問目內辭緣泛稱遲晩刑推得情何如判付啓付過放送爲良如敎
정조 13년
李書九以義禁府言啓曰忠淸監司權啓本據刑曹粘目判付內唐津縣今德殺獄三檢官拿問處之事命下矣三檢官泰安前縣監朴泂今方待命卽爲拿囚之意敢啓傳曰知道
정조 13년
李書九以義禁府言啓曰京畿監司趙鼎鎭査啓據刑曹粘目判付內振威縣崔水同殺獄檢官一竝拿問定罪事命下矣初檢官振威前縣令李恒演覆檢官陽城前縣監李斗源等今方待命卽爲拿囚之意敢啓傳曰知道
정조 13년
李書九以義禁府言啓曰京畿監司趙鼎鎭査啓據刑曹粘目判付內該檢官王漢禎令該府拿問嚴勘事命下矣王漢禎今方待命卽爲拿囚之意敢啓傳曰知道
정조 13년
李書九以義禁府言啓曰刑曹罪人閔敬顯捧供啓目判付內閔養顯發配分揀閔致和移配北關遠地事命下矣忠淸道丹陽郡長林驛徒二年半定配罪人閔養顯分揀放送事分付該道道臣咸鏡道三水府邊遠定配罪人閔致和茂山府移配而仍前罪目依例發遣府羅將自三水府執捉仍令押送于新定配所何如傳曰允
정조 13년
李勉兢以刑曹言啓曰因罪人劉廣鐵等草供判付內劉廣鐵多日滯囚亦足懲罪令訓將參酌決棍放送劉老味毆傷之罪渠爲元犯除尋常嚴治草記墓軍辜限內如難生出仍囚待辜限勘律劉漢秀分揀放送事命下矣依判下劉廣鐵已爲移送訓局使之棍治劉漢秀卽已放送劉老味箇箇考察各別嚴刑一次而墓軍傷處輕重往復墓官則移牒內被打山直崔大興傷處向完痛症漸差云劉老味姑爲仍囚待辜限自臣曹考律重勘何如傳曰允
정조 13년
李勉兢以刑曹言啓曰罪人朴瑀依前判下刑配事命下矣朴瑀以凶賊門徒出沒城闉其蹤跡已極陰譎而至於囊中草之賊名書某金鍾健之傳書往見行止殊常心腸難掩則嚴訊得情獄理當然而未能到底窮覈至今抵賴者臣等之罪固已萬萬嚮日判批酌配有命其時臣曹冒死請寢則今於成命之下臣等之不敢奉承前後無異罪人朴瑀仍加嚴訊期於輸情何如傳曰依判下擧行可也
정조 13년
禁府照目南陽前府使王漢禎矣渠以近侍之人出宰外邑其所地處與他自別則韓灌之符同族宦殺越人命何等驚駭而檢狀中只論獄理宦豎交通初不聲罪者極爲可駭以此照律罪杖八十收贖奪告身三等私罪奉敎依允
정조 13년
判府事金熤箚曰伏以臣忝叨內局前後三遭任重保護義當殫竭强策病軀黽勉供仕不敢爲辭免之計矣不幸癃殘之症次第闖生月初以後又有浮脹之疾忽發於許久滯下之餘始而微現漸益肆惡脘肚膨高上至乳房腰腿腫大下及脛踝鬲內煩懣而喘息頗促足心麻疼而步武甚艱有時精神眩瞀氣力垂下不識痛在何處而呻吟叫楚頹倒床玆此蓋醫家所謂不治之病也臣之此病自前有兆到今始發年至病作固其所也假使拖過時月要之畢竟無幸臣旣有病如此凡係職務實無陳力之望況此內局之任不宜一日瘝曠伏乞聖慈特垂鑑憐亟賜遞改仍許長暇之恩俾得以安意調息靜俟究竟實天地洪造也狗馬賤疾輒溷崇聽猥越之誅臣無所逃惶恐戰惕伏地俟命取進止答曰省箚具悉卿懇兼帶藥院之任今姑許副卿須安意將攝仍傳曰此批答遣史官傳諭仍遣御醫看病
정조 13년
敦寧都正洪義浩疏曰伏以流光迅邁文禧廟移奉禮訖此月又將晦矣聲容漸閟讎冤莫洩帀域臣民普慟如新臣則夙忝雷肆近陪享班只有無從之涕倍切共戴之憤而已仍伏念臣以年則尙在蒙淺以才則至爲愚鈍而通籍未幾恩造若偏揚歷三司旣多踰濫之歎講製五年莫副作成之念誦書課文不過隨衆依樣而陞品超秩罔非自天有隕居常惶恧若隕淵谷迺者講魁加資之典係是諸選初有之事句讀鹵莾愧深罔功特旨褒陞恩出常格擎華誥而闔門感泣奉謝箋而僚班榮耀臣是何人得此異數於聖明右文之日耶臣誠惝恍隕越五內失守曆旬日而罔知攸措況臣父子兄弟竝荷陶甄頂踵毛髮均是造化而一門袍笏世或稱道少年緋玉人尤艶羡戒切太盈榮反爲懼聚首懍惕不知所出不意敦府恩除又下此際榮光所被驚感愈切雖緣叩謝義重循例出肅而第臣本無敦寧揆以法例有難仍冒玆敢短章仰瀆伏乞聖慈俯垂諒察亟命該曹照例遞改以存公格以安私分千萬幸甚臣無任屛營祈懇之至省疏具悉疏辭下該曹稟處
정조 13년
大司諫尹㬦疏曰伏以文禧廟妥奉禮成諱辰奄過一天之讎冤未報擧國之悲憤冞切臣以胄筵舊僚未效沬血之誠只有窮泉之淚此際伏見傳敎下者有島配罪人時偉圍籬濟州之命噫嘻此何事也此賊干犯之僭毒罪惡之凶獰固不當晷刻容貸於覆載之間而不卽嚴鞫而尙稽天誅荏苒時月拖至今日遽然移棘之地又是逆宇所配之島中其不有潛通私應之變亦未可知伏未知聖明何爲而作此無前之擧也其或側失照察有此下敎乎律雖加棘而其實則情節未究地雖絶島而其害則同惡相隣方來之憂更滋之患容有幾哉伏願殿下更加三思特寢成命仍使發去之金吾郞卽爲拿來窮覈就服夬正王法焉仍伏念臣前冬見職之通擬也其時銓席有揆異之論以致主通之人陳疏自引則便是駁正無容更議而伊後銓家因仍誤擬至蒙恩點臣固不敢以臺官自居然至若事急隄防義重沐浴則雖無言責之任者猶將人得以誅之臣豈敢自顧難冒之嫌不思同聲之討乎關係至重不可遲待而方當齋居之時猥犯瀆擾之誅家有拘忌之疾不敢遽上文字齋休多日今始入呈稽緩之罪益無所逃伏乞聖明卽命選部刋臣職名以存公格以安私分千萬幸甚
정조 13년
司諫李運彬疏曰伏以新廟讎日親行奠酌一旬齋居聖慕冞新嗚呼此月是何月也臣不勝瞻天於悒之至臣於六七年來迹滯下邑仍又罪配不入臺地者久矣其間千怪百變無所不有亘萬古所無之夏恭出而𤨧福爲護法之逆復明爲連肚之賊其貨視近宗不利儲位者言之膽裂思之骨靑禍本凶窩雖未掃蕩妖腰亂領駢就誅戮而若其狼戾虺毒互相表裏鬼情蜮狀已盡綻露爲一國血冤骨讎者凶宇妖偉是也賊醫逆媼是也尙今毛髮不傷首領久戴與賊俱生臣爲無分之臣縱賊養患國爲無法之國不誠不忠莫非群下之罪而以殿下之明聖因循濡忍胡至於此噫宇鎭之千罪萬惡姑不殫論而一行刀割時偉之凶國害家路人所知而不滿邦慶出言公座則邦慶之不滿者卽貮君謀害之賊也彼妄投熱劑之醫徑斷乳道之媼凶謀祕計必有所受猗我東朝聖母以日月之明明春秋之討十行諺敎可泣鬼神而畢竟大獄所了當者不過誅善復輩數賊而已古今天下寧有是乎噫擧國臣民沬血飮泣未嘗晷刻忘此讎者而荏苒之頃禮成入廟三朞之諱辰已過矣睿儀令聞歲月寢遠君讎國賊小大同嬉此際絲綸誕下凶賊上累下害之罪燭破無餘朝家刑政乖當之失辭旨至當魑魅之照孰不欽仰而天地之大還有所憾夫以此賊千剮萬戮之罪尙此假息勘以島配者殿下旣知其失刑之大而今此處分不過移配而止加棘而止島配之於島棘其間不遠則前後邦刑之未行眞所謂五十步與百步者也聖敎以國言之未有證質置此賊於可東可西之間而此則大有所不然者國言之誅此凶者千萬人而一口也三四載而一心也乾道孔昭逆情難逃一番設鞫眞贓自露觀於頃年宇賊所遲晩其所得情明若觀火聖人之慮豈不及此而尙靳一訊此臣所以痛心扼腕實欲無生者也伏願殿下亟加三思宇偉兩凶拿來設鞫得情置法醫媼指使之情節一體究覈以灑國讎以洩齊憤血讎是竢因念臣自是孤根晩竊科第將無攀援念斷榮進只有秉彝之天欲忠於上而嶺郵湖縣前瘡後疣未報絲毫重蹈罪戾奉職無狀死有餘罪而始也禁錮之安徐終焉罪謫之特宥曲費洪造復廁朝籍乃以多年逖違之蹤得忝新廟享祀之班繼以一旬之間三辱恩除臣是何人偏蒙異數以惶以愧有淚如瀉顧以感激之忱宜卽叩謝況當懲討之時豈容逡巡而第臣瘴痰宿祟又添感疾多日叫苦無以自力玆伸沐浴之討猥附疾病之呼伏乞聖明俯賜鑑諒亟命遞改因治瀆擾以勵朝綱不勝幸甚
정조 13년
修撰李太亨疏曰伏以噫嘻時偉窮凶絶悖之罪可勝誅哉執迹而論之則定號太早之說國言喧騰有何凶計而至發於咆哮原情而言之則顯懷不悅之色物情齊憤有何陰謀而至達於面目耶以情以跡罪惡之彰著至於此極則五九月窮天之痛不覈於此賊而更質於何處耶臺閣之論啓今幾年矣大臣之建白凡幾遭矣章甫沐浴之請有司執藝之論不可一二遽數雖以如臣疲軟亦嘗累次陳請此正所謂諸大夫國人皆曰可殺者也王法之所不赦而天誅尙未克擧國論之所共討而輿憤久而益鬱徒以兪音之久靳只恨天意之難諶矣迺者聖斷赫然特下加棘之命於是乎益知罪犯之實在於罔赦而不欲曲貸也聖意之實在於難愼而非欲因循也久屈之王章自此有可伸之望久鬱之輿憤自此有可洩之期然而以殿下明聖旣知其罪犯之不可赦而公議之不可拂則何不卽地拿覈夬施王法明示國人以爲懲礪之方而又此略加罪名淹延時月豈足以蔽厥罪而答群情哉又況職非大官而移島荐棘有若節次加律者然徒損國體益激群情伏望聖上廓揮乾斷亟令王府拿致嚴鞫夬正典刑焉且臣伏奉除旨況値空番之時尤宜竭蹶趨承而第臣素患疝癨之證適當陰雨之際挾食發作方其衝痛之時呼吸不通屈伸不得食飮全却冷汗長流以此病狀實無束帶趨簉之望天牌之下屢違召命罪積逋慢惶蹙無地玆不得不冒控衷懇仰瀆崇聽伏乞聖慈俯垂鑑諒亟命遞改臣職仍治臣罪以肅朝綱不勝幸甚臣無任屛營祈懇之至
정조 13년
修撰李貞運疏曰伏以日月不留禮制有限文孝世子新廟已成初忌奄過仰惟止慈之念益難堪抑臣民悲冤如不欲生嗚呼君讎不可不復國賊不可不討君讎而不知復則是無人心也國賊而不知討則是無臣分也其流之弊將至於國不國而人不人矣此豈非大可懼者哉粵自丙丁以來世變無窮亂逆層生而惟我殿下過於寬仁急於鎭安雖以臺啓中所載者言之合施王章久逭當律者前後何限而至於丙午諸賊之尙保首領而失刑極矣八域之含冤忍痛四載如一日而又當此月尤有倍焉尙庶幾聖斷廓揮兪音夬降王法之未伸者得伸至冤之未洩者得洩而不意忌辰翌日乃有逆偉移棘之命噫嘻此何事也殿下其果以偉賊之罪當勘以尋常島棘而已乎不滿邦慶十手之所共指也肆發凶言一國之所同憤也其心術之包藏負犯之貫盈亘古今所未有之劇逆大憝也雖罄山竹而竭海波不足以盡其罪惡雖寢其皮而食其肉不足以洩其冤憤試以伊日傳敎下者觀之若曰國言如沸又若曰可謂斷案國言無辭可明則卽一未伏法之巨魁也斷案旣已畢具則亦一已輸款之極逆也凡係逆案之貸死從輕者每在然疑可否之間有情可原有跡可恕而此賊之罪萬目所塗萬口所騰其不良之情不逞之跡殿下亦嘗悉燭無餘則初無然疑可否情跡原恕之可言矣三載薄竄一味涵覆同聲之討轉嚴而聽卑之音久靳今幸淵衷感悟明旨誕降而畢竟勘處則不過加棘有廓然轉回之機而無赫然威斷之實成命之頒布今爲十日而輿情之憤惋日甚一日上自搢紳下至皁儓揮涕相語曰是月何月也是賊何賊也負如彼之罪而勘如此之律者自有治逆以來所未見者也此所謂大夫曰可殺國人曰可殺者也國無三尺則已有三尺而不施於此賊則其可曰國有法乎夫島置與加棘如非罪關惡逆者則不無輕重之別而至於此等元惡巨慝則千剮萬戮之猶不足何可論律名之差等乎凶如偉賊逆如偉賊而猶作戴頭之鬼偃處橫目之列終不得一番拿鞫夬施極律則古今天下寧有是耶又況此賊加棘之地乃是逆宇假息之所自來連腸締肚之凶同在一島則安知無暗地和應更售讎君禍國之宿計也哉思之及此尤不覺骨寒而膽掉也間値齋日執法之論未及周旋致使貸死之凶將發移配之行已極群情之抑塞而及伏見昨日章奏之批一例靳許依舊暇豫亦豈所望於聖明者哉伏乞亟寢逆偉加棘之命仍令王府拿來嚴鞫夬正典刑宇賊及逆醫凶媼一體訊覈竝施邦憲少洩輿憤焉仍伏念臣百不逾人一無可取兩載記注依近耿光偏荷庇覆之眷雖免罪戾而若其姸媸之實莫逃淵鑑陞六之日卽授臺職恩數太過私分多怩況且玉暑淸選是豈夢寐之所到哉冒沒一肅持被數日雖伸叩謝之忱而一除再除視若儻來非臣義分之所敢出夫是職也自古稱瀛洲之選三晝法筵仰裨君德一條氷銜代撰王言如非文足以黼黻學足以啓沃則有不可濫叨而輕授者明矣顧臣空疎之姿滅裂之識以人量器其所不稱不啻猿狙之章甫而抑臣之所大懼者孤露餘生無文倖第非分華貫弟兄聯武寒素之門非不爲榮眇少之福誠恐招災此臣所以聞命兢惶不敢冒進者也玆敢瀝陳衷懇仰瀆崇聽伏乞聖慈諒臣言之非出飾讓念名器之不可玷辱將臣新除館職亟許鐫改以安私分以重華選千萬幸甚臣無任屛營祈懇之至
정조 13년
持平李基恒疏曰伏以此月何月也此月將盡讎賊未討尙令假息於覆載之間此莫非臣等不能碎首沬血感回天聽之罪也第念日前偉賊島棘之命律則以輕而重地則由近而遠臣於悲憤轉激之中抑有所善幸者存焉天心若將有啓國讎因此漸復此誠四朞積冤一朝可洩之一大機會也噫嘻痛矣偉賊窮天之罪夫人皆知之矣夫人皆言之矣臣亦隨諸臣後前後言之屢矣今不必更爲泚筆忍慼我聖心而雖以處分時傳敎下者觀之殿下於此賊之罪亦已洞燭而悉諭之矣一加究問卽施常刑不容少緩而猶彼曲費商量一直延拖臣誠訝惑之極莫曉其所以也嗚呼宇偉醫媼無論是枝是葉孰根孰柢卽是一而二二而一者也必也一番嚴覈各正其罪然後倫彝可正讎冤可酬殿下何憚而不爲也況彼宇偉兩賊自其擬帥之時腸肚相連今使之同處一島則窮寇之計無所不至亦非所以慮患防微之道也嗚呼下之所以孚格於上者只箇是一誠字而已誠之所到上天可感則矧爾明主可以理奪者乎今此所爭執者卽是積冤弸中憤由情發則凡有血氣之倫者夫豈有虛僞勉强參互人事於其間者而或慢而忽之歸於歇後或因而拖及至於汎濫此殿下所以一例漫應終始靳允者也臣竊痛之嗚呼園木已拱廟貌巋然日月寢遠萬事都休而尙此凶逆之未討讎冤之未復公車之章疏堆積聖心之貽㥻多端民彝由是而日紊輿憤由是而益激伏願翻然改圖廓揮乾斷宇偉醫媼竝令王府嚴鞫得情明正典刑焉仍伏念臣奔走京鄕憂病相仍素患痰眩之症劇歇無常眼昏而視物不明神迷而對人多錯以此病狀實無束帶供職之望玆不得不仰伸疾痛之呼冀蒙鞶褫之恩伏乞聖明俯垂矜諒亟削臣職仍治臣逋慢之罪以肅朝綱以安私分千萬幸甚臣無任屛營祈懇之至
정조 13년
以大司諫尹㬦司諫李運彬修撰李貞運李太亨持平李基恒等上疏傳于李書九曰勿以貽慽二字有所下敎伊後頗從容近又忽地復聒依舊是謄錄本事近不誠此已可惑況旣知其不欲聞而無難覼縷寧有如許事理乎苟以趙時偉之島棘事在目下欲請還寢則一二言官之單擧爲說猶之可也今乃蒐輯怪鬼別書名姓惟恐文之不蔓言之不長者尤豈不萬萬寒心乎原疏竝還給仍施遞差之典此後無別般可論之事而復循謬規者雖日上百疏決無賜批之擧以此令三司諸臣知之
정조 13년
掌令安鼎大持平權中憲朴瑞源正言兪鉉章等箚曰伏以貮極之讎冤不可不雪一國之公憤不可不洩惟此時偉之尙今偃息久逭王章刑政之失當豈有甚於今日乎臣等伏見是月十二日所下特敎有賊偉濟州牧荐棘之命固知我殿下洞燭偉賊之罪不容於覆載之間也大聖人處分臣等固欽仰之不暇而第以此賊移配海島有若磨勘者然此非臣等平日之所望於聖明者也噫妖媼之斷乳賊醫之進毒非獨渠輩之自辦乃是宇偉之陰嗾則其窩窟也宇偉其根柢也宇偉兩賊之窮凶情節一串貫來則眞春秋所謂人得以誅之者孟子所謂國人皆曰可殺者也公車之委積無日不虛輿情之悲憤愈往愈激則是固天理人情之不可已者殿下一向靳持拖至四年此莫非臣等誠意淺薄不能孚格之罪而一日二日終未快斷則豈無冤結於我世子在天之靈乎臣等謂濟州牧荐棘罪人時偉具格拿來嚴鞫得情卽施邦刑而已遲晩之賊宇受指揮之醫媼一竝明正典刑使國讎得以小雪輿憤得以小洩焉臣等取進止無批答
정조 13년
己酉五月二十五日卯時上御重熙堂右承旨入侍時右承旨李書九假注書趙台榮記注官金健修記事官金祖淳以次進伏訖上命書戶曹各倉頒祿時矯弊草記批旨訖敎曰此後頒祿時當送摘奸如有現捉者自官員以下竝難免重勘惕念擧行事分付命書陳疏諸臣處分傳敎訖書九曰諸臣疏語雖無誠實底意今此處分恐欠允當矣上曰勿爲煩奏也書九曰日前聯箚臺臣雖已處分而臺箚體重尙無賜批故敢此仰達矣上曰然則以省箚矣頒布可也出擧條命退承史以次退出
정조 13년
行都承旨金光默坐左承旨韓晩裕坐直右承旨李書九坐直左副承旨李敏采坐右副承旨李家煥坐同副承旨李勉兢坐注書二員未差假注書鄭履綏仕趙台榮仕直事變假注書金履喬仕
정조 13년
李勉兢啓曰大司憲蔡弘履牌不進執義李身晦掌令申光祐崔昌國持平鄭觀輝俱在外持平一員未差監察茶時之意敢啓傳曰知道
정조 13년
韓晩裕啓曰副修撰李遇濟纔已遞差校理李顯默副校理徐美修修撰沈興永傳旨未下副校理鄭福煥副修撰李東稷在外玉堂上下番俱空事甚未安未差之代今日政差出待下批仍卽牌招入直何如傳曰允
정조 13년
傳于李勉兢曰旣有待晴爲之之命次對早食後來會
정조 13년
李書九啓曰今日次對兩司當爲進參除在外傳旨未下外大司憲蔡弘履卽爲牌招何如傳曰允
정조 13년
傳于李書九曰大臣備局堂上引見
정조 13년
傳于金光默曰承候往來非但掣肘入廟時以執事有承傳鴻山縣監金龍柱畿內郡守中相換
정조 13년
有政吏批判書李𡊠病參判金文淳進參議未差行都承旨金光默進啓曰判書李𡊠病不來參議未差小臣獨政未安何以爲之敢稟傳曰仍爲之以徐龍輔爲吏曹參議申光祐爲掌令尹行任爲司僕正鄭學畊爲碧潼郡守洪樂性爲內醫都提調再政以鄭東觀李太亨爲校理李魯述爲副校理申驥顯李貞運爲修撰尹光顔爲副修撰鴻山縣監金龍柱安城郡守李天穆相換
정조 13년
李書九以兵曹言啓曰喬桐府使旣陞水使江華留守所兼三道統禦使及喬桐府使所兼水軍防禦使左海防將減下而永宗僉使所兼右海防將亦爲一體減下之意敢啓傳曰知道
정조 13년
兵批判書李文源進參判柳誼病參議朴宗岳入直進參知申應顯病右承旨李書九進京畿水使單申大謙
정조 13년
以咸鏡監司狀啓農形雨澤事傳于李勉兢曰北關鏡城等諸邑所得雨澤庶或霑潤而吉州等數邑亦能解渴乎念後之雨南北關果皆均霑乎爲北民憧憧一念夙宵豈或少忽目下農形及雨澤區別分等擧皆狀聞事回諭
정조 13년
以慶尙監司啓本罪人李仁坤到配事傳于李書九曰元非大事編配夥然放送事分付
정조 13년
韓晩裕以弘文館言啓曰新除授副校理鄭福煥時在全羅道昌平地李魯述時在京畿砥平地副修撰李東稷時在抱川地經筵入番事緊請竝斯速乘馹上來事下諭答曰依啓
정조 13년
李書九以兵曹言啓曰慶熙宮衛將卞世義身病猝重勢難供職呈狀乞遞輪番之任不可久曠改差何如傳曰允
정조 13년
李書九以禁衛營言啓曰來閏五月當九番右部中司屬全羅道五哨軍兵逢點實數六百五十二名已爲點閱整齊來閏五月初一日與內外各處入直將官軍兵等依例替代後舊軍放送之意敢啓傳曰知道
정조 13년
李書九以禁衛營言啓曰來七月當十番右部右司屬全羅道五哨軍兵來六月二十五日京中逢點依例準二朔立番之意本道監兵使處預爲知委何如傳曰允
정조 13년
李書九以御營廳言啓曰本廳來閏五月六月兩朔應立後部前司屬原春道二哨京畿左道三哨合五哨軍兵六百七十名已爲逢點整齊矣閏五月初一日與右部後司軍兵替代立番後舊軍放送之意敢啓傳曰知道
정조 13년
李書九以御營廳言啓曰本廳來七月八月兩朔應立後部左司屬京畿左道三哨右道二哨合五哨軍兵六月二十五日京中逢點七月初一日與前司軍兵當爲替代立番趁期調送事本道監司處依前知會之意敢啓傳曰知道
정조 13년
李書九以奉常寺官員以都提調提調意啓曰東籍親耕田所種大麥小麥兩種閏五月旬間當爲成熟之意敢啓傳曰攝刈
정조 13년
己酉五月二十六日巳時上御重熙堂尙衣提調入侍時左副承旨李敏采假注書趙台榮記注官金鳳顯記事官金祖淳尙衣二提調鄭昌順以次進伏訖上曰日氣漸熱夕陽入簷故欲以簾遮戶昨有造簾之敎卿果聞之乎昌順曰臣果伏聞方令織簾矣上曰向於箕伯狀啓中昌字以倡字改書是何故也昌順曰臣朝到政院始聞之而莫重奏御文字有此誤書伏不勝惶悚矣命昌順先退命書公事判付訖命退承史以次退出
정조 13년
行都承旨金光默差祭行左承旨金思穆未肅拜右承旨李鼎運坐直左副承旨金履正坐直右副承旨李集斗未肅拜同副承旨申耆未肅拜注書二員未差假注書鄭履綏仕趙台榮仕直事變假注書金履喬仕
정조 13년
韓晩裕啓曰來初一日輪對日次矣敢稟傳曰爲之
정조 13년
李鼎運啓曰大司憲蔡弘履未肅拜執義李身晦掌令崔昌國申光祐持平鄭觀輝俱在外持平一員未差監察茶時之意敢啓傳曰知道
정조 13년
傳于李鼎運曰左承旨馳詣受香所奉審摘奸以來
정조 13년
李鼎運啓曰專經武臣試射未滿四矢人所餘二技與已試三技退試於晦間事命下矣以何日爲之乎敢稟傳曰明日爲之
정조 13년
李鼎運啓曰明日專經武臣試射相値視事頉稟之意敢啓傳曰知道
정조 13년
傳于金履正曰考官李文源趙心泰任嵂參考官李章漢徐榮輔李翼鉉爲之
정조 13년
傳于金履正曰戶惠堂上入侍
정조 13년
李家煥啓曰左承旨韓晩裕右承旨李書九左副承旨李敏采同副承旨李勉兢以齋日捧疏陳章出去矣原疏俱不得捧入院中只有臣一人同副承旨李勉兢卽爲牌招左承旨韓晩裕右承旨李書九左副承旨李敏采所當牌招而拘於廳規不得請牌何以爲之敢稟傳曰政院事萬萬駭然事係所重竝罷職今日政差出
정조 13년
有政吏批判書李𡊠參判金文淳進參議徐龍輔受由右承旨李鼎運進以李鼎揆爲大司諫閔師宣爲持平申大龜爲正言金熙朝爲校理崔顯重爲修撰李晴爲副修撰李秉鼎爲大司成李冕膺爲西學敎授光陵令兪漢記順陵直長林秉遠相換
정조 13년
兵批判書李文源參判柳誼病參議朴宗岳入直進參知申應顯病左副承旨金履正進副司果李遇濟
정조 13년
吏批再政以嚴思晩李亨元金履正曺遠振李鼎運爲承旨
정조 13년
李家煥啓曰新除授承旨待下批牌招察任何如傳曰允
정조 13년
李家煥啓曰左承旨李亨元同副承旨曺遠振在外右承旨嚴思晩差祭院中只有臣一人伴直無人何以爲之敢稟傳曰竝許遞前望單子入之待下批牌招察任
정조 13년
承旨前望單子入之申耆金思穆李集斗落點
정조 13년
李鼎運啓曰新除授同副承旨申耆方在罷散中何以爲之敢稟傳曰敍用
정조 13년
以承旨房望傳于李鼎運曰仍
정조 13년
以京畿水使敎書傳于李鼎運曰昨日食前已有撰進之命夜深之後始乃書入寧有如許紀綱乎當該承旨從重推考知製敎拿處
정조 13년
以忠淸監司狀啓雨澤農形馳啓事傳于金履正曰觀此狀辭民事萬幸其中未報來諸道當鱗次登聞而嶺南則狀體不若本道煩冗難以領略此後依湖西例條列簡當無或如前之爲事分付
정조 13년
以忠淸監司狀啓癘疫方痛死亡馳啓事傳于金履正曰雨後果有寢食之效乎嚴飭列邑形止這卽報來救療等節依昨年所下朝令着意擧行俾無一毫疎忽之弊事令廟堂申飭行會
정조 13년
金履正以弘文館言啓曰本館下番闕直事甚未安今日政新除授玉堂竝待下批仍卽牌招以爲推移入直之地何如傳曰允
정조 13년
李鼎運以禁衛營言啓曰今五月二十六日本營諸將官射會時哨官禹象謩柳葉箭拾巡無分依節目汰去何如上曰勸武未幾無分無怪卿則能十巡免無分乎曾欲提飭而未果武臣堂下朔試射只以有紅牌武弁應試故如南行宣傳官部將皆無參試之例則獨於禹象謩破格入送至被拿入之擧卿以老廕猥藉戚屬久據戎垣之任則行般事例寧或不知而乃有此許多做錯卿之事萬萬駭然此草記勿施卿則爲先記過從當召試小布十巡內未滿四矢當別樣處分以此知悉惕念肄習
정조 13년
李鼎運以刑曹言啓曰因本曹都囚徒判付內宋斗一命卜等嚴刑一次遠島定屬官奴使卽充役無或亂雜往來於他道地方俾知懲畏弼謨取考文案亦爲決配事命下矣三囚俱以凶逆餘孽鞫獄收殺之際移囚臣曹斗一命卜已施三次之刑弼謨以德夏支屬竝姑嚴囚獄情初不究覈文案亦無可考而弼謨卽德夏之子也德夏以窮凶至慘之逆未及輸款遽致徑斃則盤覈根因惟在其子之故臺啓峻發至今滯獄四年之間一不訊覈未免失刑此等凶孽諉以年久遽然酌配失刑之中尤爲失刑各別嚴訊期於得情恐不可已也至於斗一命卜乃是泰守漢敬同伴作行之類德夏等諸賊之凶書凶謀爛漫同參則弼謨未決末之前尤不可遽議發配成命之下不得擧行不勝惶恐之意敢啓傳曰依前判下擧行無論禁府本曹草記防啓之弊不可無一番嚴禁有司異於言官與喉院若有難於擧行之事以上疏陳見不害爲執藝之諫以草記直請反汗如喉啓臺啓者事體之屑越莫甚於此此猶然矣甚至外藩守土之臣間以狀啓直云不得擧行緣由馳啓寧有如許國體此後永革草記請寢之謬例外方則令廟堂行會嚴飭而如是定式之後雖政院以草記狀啓爲之者切勿捧入事載之故事
정조 13년
金履正以刑曹言啓曰因罪人閔敬顯捧供啓目判付內以渠處地如能一分小心豈有公然被逮之理乎事旣現發屢被訊推而一味游辭半呑半吐其罪狀可謂罔赦然旣經屢次之刑逮囚亦已許久庶懲逆孽跳踉之習閔敬顯加刑一次出付畿營別定將差押付配所配所以遠地或絶島中磨鍊嚴飭該道伯處俾無敢恣意行惡彼隻物件果已推去與否査問草記事命下矣依判下閔敬顯更加考察各別嚴刑定配於全羅道康津縣加里浦出付畿營使之別定將差押付配所仍又發關該道防守等節另加嚴飭無或有一毫疎虞恣意行惡之弊而至於物件推去與否昨夏臣曹究覈時畓價數爻雖已査出本土與價錢姑無與受之事畓券亦爲留置於敬顯處云矣敢啓傳曰知道斯速推給後草記可也
정조 13년
吏曹參議徐龍輔疏曰伏以臣向於喉司直中得聞父病沈重歸護是急職守難顧遂不得不蒼黃退出而適當聖上淸齋疚懷之餘禮曠起居跡涉慢蹇縱荷聖度包容曲垂體諒之恩私心兢蹙如負大何不自意天官除命又下此際在臣義分固當竭蹶趨承以伸叩謝之忱而顧臣父病已過一旬苦歇無常眞元內鑠客邪外攻委頓床笫氣息凜綴臣方左右扶將一直焦灼離捨供職其勢末由至若見職不稱之實前旣畢陳雖不敢復事煩浼而南歸一朔恩除四下殆若以臣代臣者然淸朝才彦何患無人寧容若是苟艱耶此又臣悚恧之一端開政有命召牌儼臨而承膺無路玆控短章仰瀆崇聽伏乞聖慈俯賜鑑諒亟遞臣所帶之職以便救護仍治臣逋慢之罪以肅朝綱不勝幸甚臣無任屛營祈懇之至省疏具悉爾其勿辭救護父病
정조 13년
敎京畿水使申大謙書王若曰一島掌專制之權仍舊之貫三路膺控禦之責非卿而誰委寄斯隆簡注則審睠彼喬桐重鎭殆同細柳轅門控漢京而據咽喉之形地稱金城天府接沁都而作唇齒之勢位則玉帳元戎第頃年合營之謨蓋爲節制之偏重在古人設閫之意反致關防之或疎據水路之要衝宜存撤桑土之戒念軍校之仰哺奚但求蒭牧之憂帥啓是憑旣審擇險之利廷議博採遂決復古之規惟其措置之要必慮于始若論愼簡之道當屬之誰惟卿簪紳名門鞱靲令譽亞貮營而總五衛威望素優於師中按北節而鎭西門才猷備試於閫外內外之踐歷殆遍無出右焉中間之升沈或殊自有時也盤根已試於玆邑固知備諳形便海閫復設於古營尤合仍授重寄玆授卿以行京畿水軍節度使兼三道統禦使喬桐府使卿其祗服寵命益殫壯猷仗師垣而控引海防設施毋負予簡以節鎭而捍衛畿輔制置悉復古規益州御龍驤之船豈止操練之責晉陽減繭絲之稅宜勉保障之方不顧銷刻之嫌蓋有予意克體委畀之念懋樹乃功凡厥稟裁自有典憲於戲輕裘緩帶須得江漢之心細氊凝旒宜紓鼓鼙之思故玆敎示想宜知悉
정조 13년
己酉五月二十七日卯時上御重熙堂戶惠堂上入侍時左副承旨李敏采假注書趙台榮記注官金健修記事官金祖淳原任待敎尹行任戶曹判書徐有隣宣惠廳堂上李在簡以次進伏訖上命書傳敎曰政官牌招開政敎有隣等曰爲問拯劣米事召卿等耳戶惠廳年來未捧數爲幾何有隣曰本曹未捧四千餘石矣在簡曰本廳未捧五千餘石矣在簡曰今此以錢代捧之敎實是出常之恩臣等不勝欽歎而列邑若已捧而姑未裝載者不無守令利己之慮此實難辨矣有隣曰此則果不無相蒙之慮矣上曰行關列邑如有已捧者先令枚報可也在簡曰壯勇營支放之需每患不足今年貿米耗條及軍作米加分耗條可以略綽相當若於此中除出船價七百餘石則又將有不足之患故今年以到泊船準數劃送而船價條則嶺南均廳會錄米留庫中一萬石自今年加分取耗以充其代似宜以此定式施行何如上曰依爲之出擧條命退諸臣以次退出
정조 13년
行都承旨金光默坐行左承旨金思穆坐直右承旨李鼎運坐左副承旨金履正坐右副承旨李集斗坐同副承旨申耆坐直注書二員未差假注書鄭履綏仕趙台榮仕直事變假注書金履喬仕
정조 13년
金思穆啓曰明日常參經筵取稟傳曰停
정조 13년
申耆啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 13년
李集斗啓曰禁衛營將官來言今日本營軍兵日次私習云矣敢啓傳曰知道
정조 13년
申耆啓曰大司憲蔡弘履持平閔師宣牌不進執義李身晦掌令崔昌國申光祐持平鄭觀輝俱在外監察茶時之意敢啓傳曰知道
정조 13년
申耆啓曰明日抄啓文臣課講何承旨進去乎敢稟傳曰同副承旨進去
정조 13년
以韓商新囚單子傳于申耆曰分揀放送
정조 13년
申耆啓曰明日次對兩司當爲進參除在外傳旨未下外未肅拜呈告人員竝待開門牌招何如傳曰允
정조 13년
金思穆以弘文館言啓曰新除授副修撰李晴時在京畿坡州地經筵入番事緊請斯速乘馹上來事下諭傳曰依啓
정조 13년
金思穆以禮曹言啓曰頃因咸鏡道定平居幼學池汝寬等上言判付內令禮判問于道伯使之論理報來後草記稟處之命以此意行移本道矣卽接咸鏡監司李秉模論報則以爲艾峴咸嶺兩大路形止詳細看審後圖形論報之意謄關分付于文川咸興兩官則文川郡守牒呈內郡守親審艾峴形止上言內辭意未免相左淑陵西距十五里有泥峴此乃陵之主脈來龍而行旅大路也所謂艾峴則在於陵寢東局外七里許本非主脈而東西各異泥峴則以古來大路之故自不無穿鑿之處今若長限百步廣限三步排布磚石則宜無破傷而可無從他改路之端所謂艾峴則層巖橫亘石角相錯之間有一條小逕或有僅僅行過者而至於荷擔之人駄載之馬初不得來往此外石山峻岌元無可以改路之處以圖形報來咸興判官牒呈內判官親往咸關嶺詳審來龍形勢咸關一脈南走咸興而迤迤百折蹲蹲屢起約行五六十里西落爲定和陵東落爲純陵又南落爲義陵此嶺固爲四陵之來脈龍翔鳳舞折旋起伏不知爲幾轉自嶺至定和陵爲五十五里純陵六十里義陵七十里則上言中十里三十里之說未免爽誤且此咸關之嶺卽是天險之石山巉巖磅磚雖經千百劫決不爲人行馬跡之所可穿鑿雖以事理言之咸關設路不知創自何時假如萬一有如何之端於仙寢至重之地則卜吉之初御極之後以聖祖之神睿無學之術慧豈不爲千萬年無窮之慮哉改路云云恐近不經語涉莫重不敢輕議至於言者所言別開之路亦爲行審則較之咸關嶺不過枉三十里而中有兩大嶺其險皆不讓於咸關鑿石修棧則庶可通涉設驛站撥所各二三處於其間則亦可以無虞兩路形止竝爲圖形以報而圖中所謂車踰嶺卽義陵後脈轉換過峽處距陵所僅七八里許而此是自官至純陵大路也陵所公行之所由沿海販車之所通牛馬來往日夜不絶而此與石山有異實有日漸穿鑿之慮不可不及時防塞而本陵洞口前有一條路其所迃左不過五里捨彼取此少無所妨自今爲始無論公私之行永塞車踰嶺之路而以洞口前通涉實合事宜事牒呈矣泥峴之路弊職下來時亦所經過而知其爲淑陵龍脈此等處鋪磚實合愼重之道而艾峴云云必是誤認然而事係莫重不可但憑邑報而遽然決定姑待秋奉審時親審後更爲論移以爲從長鋪磚之地咸關嶺距陵寢稍遠誠如邑報而石路巉巖元無穿鑿之慮則別爲改路一款固不必論而此亦秋巡後一體論移計料而邑報中車踰嶺之路實是莫重處後脈通近之地此路之設未知肇自何時而後脈之穿鑿誠極怵然未安此則奉審時已所詳審爲先關飭本邑卽令防塞待秋成補土養木云而山圖二張同封上送矣以所報與圖形觀之則上言中艾峴之爲主脈旣如是爽誤咸關嶺之距陵所絶遠又如是相左而事係莫重不可輕議姑待道臣秋巡時躬審更報後稟處至於車踰嶺雖非上言中所論旣有該邑所報依道臣論移卽爲防塞後補土養木事分付何如傳曰允
정조 13년
申耆以刑曹言啓曰因右議政蔡濟恭所啓宮奴作弊事次知中官亦爲査勘事命下矣當該次知中官金允謙曾經長番移義禁府處之何如上曰令內侍府罷職可也
정조 13년
正言申大龜啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕請荐棘罪人時偉亟令王府更加嚴鞫究覈得情快正王法新除授大司諫李鼎揆時在慶尙道慶州地司諫李秀夏時在忠淸道保寧地獻納姜垣時在溫陽地正言李之聃時在忠州地請竝斯速乘馹上來事下諭答曰不允下諭事依啓
정조 13년
己酉五月二十八日卯時上詣春塘臺專經武臣試射入侍時行都承旨金光默行左承旨金思穆右承旨李鼎運左副承旨金履正右副承旨李集斗同副承旨申耆假注書鄭履綏趙台榮記注官金健修金鳳顯檢校直提學徐有防待敎金祖淳以次侍立上具戎服乘輿出賓陽門入靑陽門詣春塘臺降輿御暎花堂引儀唱試官以下應射武臣入就位行四拜禮考官兵曹判書李文源行副護軍趙心泰任嵂參考官行副護軍李章漢副司直徐榮輔都摠經歷李翼鉉入就位行拜禮以次進伏訖集斗跪請宰樞執鼓諸武臣以次試射小布七巡訖上曰見今霧氣未捲片箭似難盡藝以小布一巡加射可也諸臣又射小布仍射騎蒭訖上曰騎蒭呼名時不卽應射出馬官擧行極爲駭然兵判出去拿致決棍文源承命出回奏曰出馬官決棍三度矣上曰諸射員旣無才落鐵箭特捧自願應射可也章漢承命出回奏曰自願只有部將金宗珣一人矣文源曰部將金宗珣自願於鐵箭擧案乃於呼名之後敢以無弓子仰奏其在事體極爲駭然令該府拿處何如上曰依爲之出擧條集斗曰今日試射時部將金宗珣自願於鐵箭擧案射具初不持入事極駭然而試官之不能檢飭亦難免其責當該試官一竝推考何如上曰依爲之出擧條上曰許捧自願之意特軫曲爲之地而況鐵箭又是元技則弓子初不待令寧有如許道理事極痛駭自願竝勿施盡爲應射可也文源曰今番試射時鐵箭乃是元技向日所餘二技鐵箭在其中則應射武臣持六兩弓子來待事體當然而許多射員無一人持弓而來者事之可駭莫此爲甚其在懲礪之道不可無警今日應射諸武臣事過後一竝拿處何如上曰依爲之出擧條上曰使之斯速應射可也諸臣以次試射訖命退諸臣以次退出
정조 13년
行都承旨金光默坐行左承旨金思穆坐右承旨李鼎運坐左副承旨金履正坐右副承旨李集斗坐直同副承旨申耆坐直注書二員未差假注書鄭履綏仕趙台榮仕直事變假注書金履喬仕
정조 13년
金思穆啓曰明日永寧殿修改相値視事頉稟之意敢啓傳曰知道
정조 13년
申耆啓曰大司憲蔡弘履執義李身晦掌令崔昌國申光祐持平鄭觀輝俱在外持平閔師宣傳旨未下監察茶時之意敢啓傳曰知道
정조 13년
傳于李集斗曰大臣備局堂上引見
정조 13년
同義禁前望單子入之金尙集落點
정조 13년
有政吏批判書李𡊠進參判金文淳進參議徐龍輔受由行都承旨金光默進以徐有鍊爲修撰金孝建李奭濟爲兵曹佐郞
정조 13년
兵批判書李文源參判柳誼病參議朴宗岳入直進參知申應顯病行左承旨金思穆進副司直李亨元嚴思晩曺遠振
정조 13년
以京畿監司啓本衍慶寺改建馳啓事傳于申耆曰如有幹事僧一人依擧條差任使役令摠廳指名草記論賞
정조 13년
以全羅監司啓本罪人金基沃靈巖郡到配事傳于申耆曰編配夥然可悶放送事回諭
정조 13년
金思穆以景慕宮郞廳以都提調意啓曰太常所進黃杏今方薦新於本宮而宮苑黃杏姑未成熟將待熟薦獻之意敢啓傳曰知道
정조 13년
李集斗以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
李集斗以都摠府言啓曰都摠管金尙集以義禁府同知義禁府事本府坐起晝仕出去之意敢啓傳曰知道
정조 13년
李集斗以摠戎廳言啓曰京畿監司趙鼎鎭衍慶寺改建畢役狀啓傳曰如有幹事僧一人依擧條差任使役令摠廳指名草記論賞事命下矣今此衍慶寺改建之役僧嘉善演訓差出北漢摠攝使之看役矣首尾董飭今已完役其在酬勞之道宜有褒賞之擧而看役僧之帖加成給已有前例令該曹考例稟處何如傳曰允